CELEX: 62015CN0104
Language: el
Date: 2015-03-03 00:00:00
Title: Υπόθεση C-104/15: Προσφυγή της 3ης Μαρτίου 2015 — Ευρωπαϊκή Επιτροπή κατά Ρουμανίας

4.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 146/29
            
         Προσφυγή της 3ης Μαρτίου 2015 — Ευρωπαϊκή Επιτροπή κατά Ρουμανίας
   (Υπόθεση C-104/15)
   (2015/C 146/35)
   Γλώσσα διαδικασίας: η ρουμανική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: L. Nicolae, D. Loma Osorio Lerena)
   
      Καθής: Ρουμανία
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               Να διαπιστώσει ότι η Ρουμανία, μη λαμβάνοντας τα αναγκαία μέτρα για την πρόληψη της ρυπάνσεως από σωματίδια σκόνης προερχόμενα από τη δεξαμενή του Boşneag — προέκταση, που ανήκει στο ορυχείο χαλκού και ψευδαργύρου του Moldomin το οποίο βρίσκεται στη Moldova Nouă, παρέβη τις υποχρεώσεις που υπέχει από τα άρθρα 4 και 13, παράγραφος 2, της οδηγίας 2006/21/ΕΚ του Ευρωπαϊκού Κοινοβουλίου και του Συμβουλίου, της 15ης Μαρτίου 2006, σχετικά με τη διαχείριση των αποβλήτων της εξορυκτικής βιομηχανίας και την τροποποίηση της οδηγίας 2004/35/ΕΚ (1)·
            
         
               —
            
            
               να καταδικάσει τη Ρουμανία στα δικαστικά έξοδα.
            
         
      Ισχυρισμοί και κύρια επιχειρήματα
   
   Η προσφυγή που άσκησε η Ευρωπαϊκή Επιτροπή κατά της Ρουμανίας έχει ως αντικείμενο το γεγονός ότι οι ρουμανικές αρχές δεν έλαβαν τα αναγκαία μέτρα για την πρόληψη της ρυπάνσεως από σωματίδια σκόνης προερχόμενα από μία εκ των δεξαμενών καθιζήσεως ορυχείου χαλκού.
   Η Επιτροπή υποστηρίζει ότι η Ρουμανία, μη λαμβάνοντας τα αναγκαία μέτρα για να αποτρέψει τον σχηματισμό σωματιδίων σκόνης στην επιφάνειας της δεξαμενής καθιζήσεως του Boşneag — προέκταση, στοιχείο που βλάπτει την ανθρώπινη υγεία και το περιβάλλον, παραβαίνει τις υποχρεώσεις που υπέχει από τα άρθρα 4 και 13, παράγραφος 2, της οδηγίας 2006/21/ΕΚ. Η Επιτροπή φρονεί ότι η Ρουμανία πρέπει να διασφαλίσει την προστασία της ανθρώπινης υγείας και του περιβάλλοντος από κάθε κίνδυνο, μολονότι διαθέτει ορισμένη ευχέρεια όσον αφορά τα συγκεκριμένα μέτρα που πρέπει να ληφθούν, εφόσον τηρούνται οι απαιτήσεις που καθορίζονται με το άρθρο 4 της οδηγίας. Επιπλέον, η Επιτροπή διατείνεται ότι το άρθρο 13, παράγραφος 2, της οδηγίας επιβάλλει ειδική υποχρέωση στις αρμόδιες αρχές, συγκεκριμένα δε την υποχρέωση να διασφαλίσουν ότι οι φορείς εκμεταλλεύσεως λαμβάνουν τα προσήκοντα μέτρα για την πρόληψη ή τη μείωση της σκόνης.
   Εν προκειμένω, η Επιτροπή στηρίζεται στις εκθέσεις των αρμοδίων για την προστασία του περιβάλλοντος ρουμανικών αρχών και σε στοιχεία προερχόμενα από τα μέσα ενημερώσεως, αλλά και στις απαντήσεις της Ρουμανίας στο πλαίσιο της προ της ασκήσεως της προσφυγής διαδικασίας, βάσει των οποίων η Επιτροπή υποστηρίζει ότι, στη ζώνη της Moldova Nouă, η σκόνη από τη δεξαμενή καθιζήσεως του Boşneag — προέκταση προκαλεί σημαντική ρύπανση, ιδίως κατά τα χρονικά διαστήματα κατά τα οποία πνέουν ισχυροί άνεμοι, που έχει βλαβερά αποτελέσματα για την υγεία των κατοίκων και το περιβάλλον.
   Επιπλέον, η Επιτροπή φρονεί ότι η Ρουμανία δεν δύναται να επικαλεσθεί καταστάσεις αμιγώς εσωτερικές, όπως η ιδιωτικοποίηση της Moldomin και το ότι ο αγοραστής θα αναλάβει τις περιβαλλοντικές υποχρεώσεις, προκειμένου να δικαιολογήσει την παράβαση των υποχρεώσεων που υπέχει από την οδηγία.
   
      (1)  ΕΕ L 102, σ. 15.